คืบหน้าเฮลิคอปเตอร์  รุ่นแบล็กฮอว์ก มทภ.4 เกิดอุบัติเหตุตกกลางสวนยางพารา อำเภอเทพา จังหวัดสงขลา
เมื่อเวลา 10.30 น. วันนี้ 15 กรกฎาคม 2565 ผู้สื่อข่าวรายงานว่า จากการตรวจสอบกรณีที่มีเฮลิคอปเตอร์ รุ่นแบล็กฮอว์ก ของกองทัพภาคที่ 4 กองทัพบก ลงจอดฉุกเฉินกลางสวนยางพาราของชาวบ้านหมู่ที่ 1 บ้านคลองยน ตำบลวังใหญ่ อำเภอเทพา จังหวัดสงขลานั้น พบว่ามีผู้ได้รับบาดเจ็บเป็นนายทหารกองทัพบก โดย 1 ในนั้นมีพลโท เกรียงไกร ศรีรักษ์ แม่ทัพภาคที่ 4 ร่วมเดินทางไปด้วย โดยผู้ที่ได้รับบาดเจ็บทั้งหมดรู้สึกตัวดี ขณะนี้พลโท เกรียงไกร ได้รับบาดเจ็บที่สะโพก ทั้งนี้เฮลิคอปเตอร์ลำดังกล่าว ได้ออกเดินทางจากอำเภอหาดใหญ่ เพื่อจะกลับจังหวัดยะลา ภายหลังแม่ทัพภาคที่ 4 ปฏิบัติหน้าที่แล้วเสร็จ แต่เมื่อทำการบินได้ 15 นาทีช่วงที่เดินทางถึงบริเวณอำเภอเทพา ทางนักบินพบว่าเฮลิคอปเตอร์ขัดข้องจึงตัดสินใจจะนำลงจอดฉุกเฉิน แต่ลงไม่ทัน ทำให้เครื่องลงกระแทกพื้น จนทำให้ผู้โดยสาร นักบินและช่างเครื่องได้รับบาดเจ็บดังกล่าว ล่าสุดนายอำเภอเทพา จังหวัดสงขลา เร่งนำกำลังเข้าให้การช่วยเหลือ พร้อมประสานกับทางมูลนิธิเท่งเสี่ยเซี่งตึ้ง อำเภอหาดใหญ่ เพื่อนำเครื่องตัดถ่างเข้าให้ความช่วยเหลืออย่างเร่งด่วน ขณะที่ทุกคนได้ถูกนำตัวส่ง รพ.เทพา เรียบร้อยแล้วด้านพลเอก คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความเป็นห่วง มทภ. 4 / ผอ.รมน.ภาค 4 พร้อมนักบินและเจ้าหน้าที่ ที่ประสบอุบัติเหตุ ได้รับบาดเจ็บ 7 นาย  นายกรัฐมนตรีและรัฐมนตรีว่าการกระทรวงกลาโหม ขอเป็นกำลังใจให้กับผู้ได้รับบาดเจ็บทุกนาย และสั่งการ ให้ กอ.รมน./ทบ. เข้าไปช่วยเหลือดูแลผู้ได้รับบาดเจ็บทั้งหมดให้ดีที่สุด พร้อมทั้งขอให้ดำเนินการสอบสวนและตรวจสอบสาเหตุของอุบัติเหตุที่เกิดขึ้น